b'\n_START_ARTICLE_\nPentti Viherluoto\n_START_PARAGRAPH_\nPentti Armas Viherluoto (9. maaliskuuta 1915 Turku \xe2\x80\x93 19. marraskuuta 2004 Turku) oli suomalainen muusikko ja s\xc3\xa4velt\xc3\xa4j\xc3\xa4. Viherluoto oli itseoppinut muusikko, joka soitti 1930-luvun aikana useissa turkulaisissa yhtyeiss\xc3\xa4. Monet merkitt\xc3\xa4v\xc3\xa4t laulajat, kuten Olavi Virta, A. Aimo, Henry Theel, Tapio Rautavaara, Georg Malmst\xc3\xa9n, Matti ja Teppo, Veikko Tuomi, Katri Helena, Inga Sulin, Rainer Friman, Veikko Lavi, Tuula-Anneli Rantanen, Eero V\xc3\xa4re ja Esko Rahkonen ja Reijo Taipale ovat levytt\xc3\xa4neet h\xc3\xa4nen s\xc3\xa4vellyksi\xc3\xa4\xc3\xa4n. Viherluoto lauloi itsekin levylle joitakin kappaleitaan. Tunnettuja s\xc3\xa4vellyksi\xc3\xa4 ovat esimerkiksi Aamu Airistolla, Punaiset lehdet, Musta ruusu, Tanssilavan luona, Ruusuja lurjukselta, Turun surusilm\xc3\xa4 ja Puhelinlangat laulaa. Ensilevytyksen kappaleesta Aamu airistolla teki A. Aimo vuonna 1942, h\xc3\xa4nen j\xc3\xa4lkeens\xc3\xa4 sen levytti Olavi Virta. H\xc3\xa4n my\xc3\xb6s sanoitti kappaleitaan, eli kaikkia sanoituksia ei tehnyt h\xc3\xa4nen veljens\xc3\xa4 Aimo._NEWLINE_Sanoituksia Viherluodon s\xc3\xa4vellyksiin teki h\xc3\xa4nen veljens\xc3\xa4 Aimo Viherluoto nimimerkill\xc3\xa4 Harry Etel\xc3\xa4. Aimo Viherluodon varhaisen kuoleman j\xc3\xa4lkeen vuonna 1956 Pentti Viherluodon s\xc3\xa4vellyksi\xc3\xa4 sanoitti esimerkiksi Veikko Lavi._NEWLINE_Pentti Viherluoto j\xc3\xa4i orvoksi hyvin pienen\xc3\xa4 ja kasvoi vanhempien kuoltua isovanhempiensa luona hieman vanhemman Aimo-veljen kanssa. Pentti Viherluodon puoliso on Laila Viherluoto (o.s. Nummila). Viherluoto vietti koko el\xc3\xa4m\xc3\xa4ns\xc3\xa4 Turussa. L\xc3\xa4hinn\xc3\xa4 vaatimattoman persoonansa vuoksi Viherluoto on nimen\xc3\xa4 j\xc3\xa4\xc3\xa4nyt suurelle yleis\xc3\xb6lle melko tuntemattomaksi, vaikka h\xc3\xa4nen s\xc3\xa4vellystyylins\xc3\xa4 oli l\xc3\xa4hell\xc3\xa4 Toivo K\xc3\xa4rjen tyyli\xc3\xa4. Pentti Viherluoto kuoli pitk\xc3\xa4llisen ja vaikean sairauden seurauksena kotikaupungissaan Turussa hoitokodissa 89-vuotiaana marraskuussa 2004.'